Sint vitne til VG: -Vi ble skutt på
– Historien om at noen kastet stein på bussen, er bare tull. Jeg hørte til og med lyden av et våpen. Det var tydelige «papp-papp», sier den amerikanske journalisten til VG. Da hadde OL-arrangøren allerede avholdt en pressekonferanse i Rio, der man hevdet at skadene på to av vinduene på busset angivelig skyldtes steinkasting. – Det gjør meg sint. Det var skader på to vinduer, på forskjellige steder i bussen. Vi kjørte i 80 kilometer i timen, og hullet var i skulder/hode-høyde. Vi kunne se hvor kulene hadde truffet vinduet, men nå forsøker de altså å fortelle at de traff stålet rundt vinduet? Det er tull, vi tok bilder av vinduene! Så du denne i går? Mener OL-buss ble beskutt Micaelson var én av 12 passasjerer som befant seg på den aktuelle bussen i 19.30-tiden i går. Halvveis på turen mellom basketballarenaen og det store pressesenteret, hørte hun lyden av et våpen, forteller hun. Den lyden kjenner hun godt: Michaelson har bakgrunn som kaptein i det amerikanske luftvåpenet. Hun har gjort også jobbet som føderal aktor i mange våpensaker i USA. – Det første jeg og en fotograf som har tjenestegjort i Irak tenkte, var at vi måtte komme oss videre i stedet for å stoppe bussen for å se på skadene. Vi skrek at sjåføren måtte fortsette, noe han omsider gjorde. Jeg ropte også at han måtte dempe lyset i taket. Men det skjedde ikke. Glass fra rutene falt ut litt etter litt. Vi stanset lenger ned i gata, og politiet kom raskt til stedet. De pratet lenge med sjåføren, men gikk aldri inn i bussen og spurte om vi hadde det bra. Det kunne de gjerne kostet på seg, sier Michaelson syrlig Hun er svært kritisk til måten sjåføren og politiet opptrådte på. Man burde gjennomført avhør, og hatt klare rutiner på hvordan man opptrådte i slike situasjoner, sier den California-bosatte kvinnen. Hun skalv tydelig da hun pratet med en gruppe journalister i Rio de Janeiro i 18-tiden i dag. Likevel var hun innstilt på nok en gang å ta mediebussen til arenaen. – Jeg er mer bekymret for den 19 år gamle datteren min, som tar vanlige busser her i Rio. At det skal skje med meg igjen, er like sannsynlig som at jeg skal vinne i Lotto. Når arrangøren ikke klarer å passe på journalister, som angivelig får spesialbehandling, da tør jeg ikke tenke på risikoen vanlige folk må leve med, sier hun til VG. – Hva tenker du når IOC og Rio2016 hevder det hele skyldes steinkasting? – Det gjør meg forbannet, ja. Det første Rio2016 var opptatt av i går, var å få bussen vekk fra området der journalistene oppholdt seg, slik at den ikke skulle bli fotografert. De får legge frem en uavhengig krimteknisk analyse! Dersom dette er en stein, er det olympisk kvalitet over kastet. – Har du blitt avhørt? – Jeg har ikke hørt et pip fra arrangøren før de holdt en pressekonferanse i dag tidlig. – Mener du at OL-arrangøren prøver å legge logg på denne episoden ved å avvise skudd-teorien? – Jeg vil ikke anklage noen for det, men jeg sier at steinkasting-teorien først dukket opp etter at sjåføren hadde snakket med militærpolitiet. Det finnes ingen krimteknisk analyse. Bare kulehull i noen vinduer. Og nå forteller de oss at det var én stein som ødela ruter både foran og bak i bussen – og etterlot seg små hull i vinduet?! Se på bildene! sier Lee Michaelson.
IOC hevder at denne mediebussen ikke ble beskutt i Rio de Janeiro i går. Det gjør passasjer Lee Michaelson rasende.